היעדרותה הראשונה של יוון מהתחרות התרחשה ב-1975 כאשר יוון פרשה מהתחרות שנה אחת בלבד לאחר שהצטרפה אליה. נאמר על ידי איגוד השידור האירופי כי הפרישה הייתה "מסיבות שאינן ידועות", אולם הסיבה היא כנראה כאות מחאה על צירופה לתחרות של טורקיה באותה שנה, שפלשה לצפון קפריסין כמה חודשים לפני כן. בשנה שלאחר מכן, ב-1976, שלחה יוון לתחרות שיר שעסק בפלישה הטורקית לצפון קפריסין, ועל כן נעדרה טורקיה מהתחרות באותה שנה, כמחאה על השיר היווני. רשות השידור הטורקית אמנם שידרה את התחרות ב-1976, אך צנזרה את שידור השיר היווני ובמקומו שידרה שיר טורקי לאומי בשם "Memleketim", שהיה אחד מהסמלים של הפלישה הטורקית לצפון קפריסין. כמו כן, נעדרה טורקיה גם בשנה שאחריה וחזרה לתחרות רק ב-1978. על אף המתיחות בין יוון לטורקיה, כיום יוון נהנית מיחסים ידידותיים עם טורקיה בתחרות משהחלה שיטת הצבעת הצופים, אולם ב-2004 כאשר התחרות התקיימה בשטחה של טורקיה, נוצרה תקרית כאשר נטען כי טורקיה עיכבה, לכאורה, את הכרזתן של יוון וקפריסין כמי שעולות לגמר התחרות משלב חצי-הגמר. עם זאת, התחרות הייתה הפעם הראשונה בה טורקיה העניקה ניקוד להופעתה של קפריסין והשנה השנייה ברציפות שקפריסין העניקה ניקוד להופעתה של טורקיה.